钦定古今图书集成/理学汇编/文学典/第026卷 > 郑方
## 钦定古今图书集成/理学汇编/文学典/第026卷 > 郑方

按《晋书八王传》：“郑方者，字子回，慷慨有志节，博涉史
传，卓荦不常，乡闾有识者叹其奇而未能荐达。及冏
辅政专恣，方发愤步诣洛阳，自称荆楚逸民，献书于
冏曰：方闻圣明辅世，夙夜祗惧，泰而不骄，所以长守
贵也。今大王安不虑危，耽于酒色，燕乐过度，其失一
也。大王檄命，当使天下穆如清风，宗室骨肉，永无纤
介。今则不然，其失二也。四夷交侵，边境不静，大王自
以功业兴隆，不以为念，其失三也。大王兴义，群庶竞
赴，天下虽宁，人劳穷苦，不闻大王振救之令，其失四
也。又与义兵歃血而盟，事定之后，赏不逾时，自清泰
已来，论功未分，此则食言，其失五也。大王建非常之
功，居宰相之任，谤声盈涂，人怀忿怨。”方以狂愚，冒死
陈诚，冏含忍答之云：“孤不能致五阙，若无子，则不闻
其过矣。”未几而败焉。